Medvėkas (11030203)
Medvėkas – ežeras Lietuvoje, Varėnos rajone, 6,5 km į šiaurės vakarus nuo Senosios Varėnos. Ežero ilgis iš vakarų į rytus – 0,26 km, plotis – iki 0,16 km. Altitudė 122,8 m. Kranto linija labai vingiuota. Krantai žemi, plačiai užpelkėję, tik vakarinis krantas aukštokas ir sausas. Šiaurinėje pakrantėje stūkso Medvėkų miškas. Į vakarus ir pietus plyti pievos ir dirbami laukai. Pietuose išteka upeliukas link Pavardaunio tvenkinio (Merkio intako Vardaunios baseinas). Rytuose ežeras protaka jungiasi su toje pačioje pelkėje telkšančiu dar vienu Medvėko ežeru. Šalia įsikūręs Pavardaunio kaimas. Ežero pavadinimas greičiausiai perdarytas iš rus. медведь, медведик, blrs. мядзьведзь, lenk. niedźwiedź („lokys, meška“).